Хайнрих Хайне
Из „Пътуване по Харц“

Превод от немски: Димитър Стоевски, —

chitanka.info

Черни фракове, чорапи,

бели, ласкави маншети,

кротки речи и прегръдки —

ах, къде ви е сърцето?

Нямате сърце в гърдите

и в сърцето — чувства топли.

Ах, гнети ме песента ви

за лъжливите ви вопли!

Ще отида в планината —

там в затънтените хижи,

дето волен вятър вее

и душата е без грижи.

Ще отида в планината —

там сред тъмните борики,

дето ручеи ромонят,

дето птички чуруликат.

Сбогом, гладки зали, гладки

господа и гладки дами!

В планината ще отида

и ще ви се смея само.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.